ALERTĂ Comisia Europeană discută miercuri în premieră situația statului de drept în România / PSD face presiuni ca Guvernul să adopte mâine OUG pentru modificarea Codurilor penale

Comisia Europeană discută miercuri în premieră situația statului de drept în România, anunță un purtător de cuvânt al CE. Comisia a făcut anunțul pe fondul informațiilor despre presiunile PSD asupra guvernului pentru a adopta în ședința de Guvern de mâine OUG pentru modificarea Codurilor penale.

„Comisia Europeană trebuie să acționeze pentru a salva statul de drept. Colegiul Comisarilor va discuta mâine starea statului de drept în România”, a anunțat purtătoarea de cuvânt a Comisiei, Mina Andreeva.

UPDATE: „Colegiul va discuta ultimele evoluții privind statul de drept în România, cum o face în mod regulat și în cazul Poloniei, de exemplu”, a declarat pentru G4Media.ro o sursă din UE.

De notat că în cazul Poloniei UE a declanșat procedura de activare a Articolului 7 din Tratatul fondator al Uniunii Europene, denumit și opțiunea nucleară, care înseamnă suspendarea de facto a dreptului de vot în interiorul UE.

Prim-vicepreședintele Timmermans va face o prezentate a ultimelor evoluții din România, a mai spus pentru G4Media.ro sursa citată.

De altfel, Tudorel Toader a fost luni la Bruxelles pentru discuții la Comisie. El a și postat o fotografie pe Facebook în care apărea lao masă care purta numele lui Frans Timmermans.

De altfel, Comisia Europeană a oprit săptămâna trecută o altă tentativă a PSD de a forța OUG. Atunci, Timmermans a avut o discuție la telefon cu premierul Dăncilă în urma căreia aceasta a promis că nu adoptă OUG în respectiva sedință de guvern. (detalii aici).

Proiectul de OUG pentru modificarea Codurilor penale a fost discutat de experții români cu cei europeni săptămâna trecută la Bruxelles. Potrivit unor surse politice, experții Comisiei Europene nu și-au dat acordul din punct de vedere tehnic pentru adoptarea modificărilor.

Proiectul de OUG ar modifica radical codurile penale în beneficiul condamnaților și inculpaților. Unul dintre marii beneficiari ar fi Liviu Dragnea, care ar scăpa de toate dosarele penale. Modificările Codurilor Penal și de Procedură Penală vor reduce pedepse, termene de prescripție, vor extinde perioada de contestație în anulare, vor dezincrimina anumite fapte și vor deschide calea rejudecării unor dosare.